**Hold Norge Rent** er en norsk ideell forening som arbeider mot forsøpling. Organisasjonen er en medlemsorganisasjon, og medlemmer kan være private bedrifter, bransjeorganisasjoner, offentlige virksomheter som kommuner, fylkeskommuner, offentlig eide selskaper, samt private foreninger og frivillige organisasjoner. 31. desember 2019 hadde Hold Norge Rent 99 medlemmer.

Hold Norge Rent skal bidra til å samle miljøene i Norge som arbeider mot forsøpling, enten på land eller marin forsøpling. Videre skal foreningen bidra til økt gjenbruk og gjenvinning ved at avfall samles inn gjennom etablerte retur- og innsamlingsordninger som for eksempel Infinitum, Sirkel eller Grønt Punkt Norge.

Historikk
---------

Hold Norge Rent ble opprinnelig etablert i 1969 som en aksjon av Norges Vel. I 2004 ble Hold Norge Rent reetablert som kampanje av Norsk Renholdsverks Forening, nå Avfall Norge – og i 2014 stiftet som selvstendig organisasjon.

Aktiviteter og prosjekter
-------------------------

Hold Norge Rents virksomhet er prosjektfinansiert. Arbeidet med prosjektene som foreningen har mottatt tilskudd til, utgjør hovedaktiviteten til foreningen.

### Hold Norge Rent-konferansen

Hold Norge Rent-konferansen behandler marin forsøpling. Den to dager lange konferansen arrangeres årlig og samler aktører fra offentlig virksomhet, avfallsselskap og frivillige organisasjoner.

### Gullklypa

Hold Norge Rent deler årlig ut «Gullklypa» til enkeltpersoner eller institusjoner som har gjort en spesiell innsats mot forsøpling. Gullklypa ble første gang utdelt i 2004.

Vinnere av Gullklypa| År | Vinnere |
| --- | --- |
| 2004 | **Tre vinnere:**
Willy Mørch, Trondheim
Miljøserviceledernes Organisasjon
Brukerrådet i Askim, Fredrikstad Arbeidssamvirke
Delt ut av daværende miljøvernminister Knut Arild Hareide (KrF)  |
| 2005 | **Tre vinnere:** 
Arne Innbjo, Karmøy kommune
Major Arild Bryn, Forsvaret
Ivar Gudmundsen, Son
Delt ut av statssekretær Henriette Westhrin fra Miljøverndepartementet. |
| 2006 | **To vinnere:**
Avdeling Tellus i Kapellveien barnehage i Kolbotn
Ørjan Holm, regionleder for Nord-Norge i Miljøvernforbundet
Delt ut av stortingsrepresentant Heidi Sørensen. |
| 2011 | **To vinnere:**
Per Ole Buxrud i Østre Åmot Rent og Pent
Electrolux
Delt ut av miljø- og utviklingsminister Erik Solheim (SV) |
| 2012 | **To vinnere:**
Norsk Fiskeriretur AS (Nofir), Bodø.
Monica Kleffelgård i Lofoten Avfallsselskap (LAS).
Delt ut av miljøvernminister Erik Solheim (SV) |
| 2013 | Bo Eide, Tromsø kommune.

Delt ut av klima- og miljøminister Tine Sundtoft (H) |
| 2014 | Project Aware Smedasund
Delt ut av sentralstyremedlem i Venstre, Rebecca Borsch
 |
| 2015 | Nordic Ocean Watch

Delt ut av Statssekretær Jens Frølich Holte (H) |
| 2016 | Bodø Sportsdykkerklubb

Delt ut av ordfører i Stavanger, Christine Sagen Helgø (H) |
| 2017 | Per-Erik Schultze, Naturvernforbundet
Delt ut av Lan Marie Berg, Oslos byråd for miljø og samferdsel |
| 2018 | Amalia-Louise Miniggio, «Amalia plukker opp»
Delt ut av Gudrun Fatland, prosjektleder i Bergen og Omland Friluftsråd og Vestlandsrådet |
| 2019 | Sten Helberg, grunnlegger av Kystlotteriet og Miljøstiftelsen Elv og Hav
Delt ut av ordfører i Bærum kommune, Lisbeth Hammer Krog |
| 2020 | Pippip Ferner, kunstner
Delt ut av klima- og miljøminister Sveinung Rotevatn |
| 2021 | Rolf-Ørjan Høgset, In the Same Boat
Delt ut av Birgitte Brekke fra Frivilighetens år 2022 |
| 2022 | Ruben Oddekalv, Norges Miljøvernforbund
Delt ut av stortingspresident Masud Gharahkhani |

### Ryddetiltak

Hold Norge Rents største aktivitet, hvor frivillige over hele landet plukker søppel på Norges strender og langs vassdrag og innsjøer. Strandryddedagen ble arrangert for første gang i 2011, med støtte fra Klima- og miljødepartementet. Den er senere utvidet til å vare én uke, og oppslutningen har økt med tiden..

Vårryddedagen skal støtte opp under tradisjonen med rydding av marint avfall om våren, ettersom Strandryddedagen har blitt flyttet til høsten. Målet med Vårryddedagen er å ha en felles ryddedag når søppelet kommer til syne etter snøsmelting og før hekketiden er i gang for fullt. Grunnet is og snø gjennomføres Vårryddedagen hovedsakelig i fylkene i Sør-Norge, Vestlandet, og Midt-Norge, med værforbehold for fylkene i Nord-Norge og Innlandet.

Ryddeaksjonen «Før fuglene kommer» er et samarbeidsprosjekt mellom Hold Norge Rent, Statens naturoppsyn og Norsk Ornitologisk Forening, i tillegg lokale og regionale koordinatorer og aktører.

Målet er å rydde områder som er viktige for hekkende fugl, før hekketiden begynner og ferdselsforbudet trer i kraft.

#likefinsomfør er en dugnad som skal motivere til forebygging av forsøpling og til å ta vare på nærmiljøet vårt, ferieparadisene våre, havet og naturen. Målet med dugnaden er å motivere til en norgesferie uten forsøpling.

«Min bit av Norge» (tidligere «Adopter en strand») er et tiltak for å bidra til regelmessig rydding og kartlegging av «adopterte» områder: strender, øyer, områder langs vassdrag og innsjøer, stier eller andre steder i nærmiljøet. Målet er, i tillegg til å sikre jevnlig rydding, å skaffe mer kunnskap om marin forsøpling for å identifisere, ansvarliggjøre og stoppe kildene til det marine avfallet i Norge.

Kartprosjektet «Rydde» er en kartløsning og planleggingsverktøy for ryddeaksjoner i Norge. Via Rydde dokumenteres blant annet mengder ryddet forsøpling, forsøplede områder og antall forsøplingsgjenstander fordelt på geografi.

Hold Norge Rent koordinerer Samarbeidsarenaen for aktører som arbeider mot marin forsøpling (SAM).

### Folkeforskning

Organisasjonen har samlet kunnskap om forsøpling i Norge siden 2011. Foreningen henter i dag kunnskap gjennom folkeforskning og egne kartleggingsprogram, og registrerer data i Ryddeportalen.

Refusjonsordningen for marint avfall
------------------------------------

Hold Norge Rent administrerer refusjonsordningen for håndtering av eierløst marint avfall, som er finansiert av Miljødirektoratet. Ordningen gjelder for avfall som er samlet inn i tilknytning til frivillige ryddeaksjoner, og skal blant annet motivere til økt oppslutning og hyppigere rydding.

Referanser
----------

1. ↑  Lise Keilty Gulbransen (30. september 2020). «Hold Norge Rents årsrapport 2019» (PDF). Hold Norge Rent. Arkivert fra originalen (PDF) 31. oktober 2020. Besøkt 30.09.2020.
2. ↑  «Stiftelsesdokument for Hold Norge Rent» (PDF). Hold Norge Rent. 24. november 2014. Besøkt 09.01.2020. [*død lenke*]
3. ↑  «Hold Norge rent». *norgesvel.no*. Norges Vel. Besøkt 23. januar 2020. [*død lenke*]
4. ↑  «Jubileumsår for Hold Norge Rent». 23. mai 2019. Arkivert fra originalen 23. november 2019. Besøkt 09.01.2020.
5. ↑  «Hedret for miljøinnsats». *Adresseavisen*. 9.11.2004.
6. ↑  Tor Bjarne Christensen (14. mars 2006). «Gullklypa 2005 delt ut». Naturvernforbundet. Arkivert fra originalen 26. september 2019. Besøkt 09.01.2020.
7. ↑  «Sten Helberg er årets gullklypevinner». *Hold Norge Rent*. 5. februar 2020. Arkivert fra originalen 12. august 2020. Besøkt 5. november 2020.
8. ↑  «Tusen takk til alle frivillige!». Hold Norge Rent. Arkivert fra originalen 23. november 2019. Besøkt 09.01.2020.
9. ↑  Fanny Pindsle. «Adopter en strand». Hold Norge Rent. Arkivert fra originalen 24. september 2019. Besøkt 09.01.2020.
10. ↑  «Samarbeidsarena for aktører som jobber mot marin forsøpling». Arkivert fra originalen 12. mai 2020. Besøkt 09.01.2020.